ORDE do 16 de marzo de 2007 pola que se aproban os horarios e o calendario laboral das oficinas da Administración de xustiza en Galicia para o ano 2007.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/04/2007

A Lei orgánica 19/2003, do 23 de decembro, de modificación da Lei orgánica 6/1985, do 1 de xullo, do poder xudicial, establece no seu artigo 500, punto 4, que a distribución da xornada e a fixación dos horarios se determinarán a través do calendario laboral que, con carácter anual, aprobará o órgano competente do Ministerio de Xustiza e das comunidades autónomas con competencias asumidas, nos seus respectivos ámbitos, logo do informe favorable de Consello Xeral de Poder Xudicial e da negociación coas organizacións sindicais. O calendario laboral determinarase en función do número de horas anuais de traballo efectivo.
En virtude do establecido no artigo 20.1º do Estatuto de Autonomía de Galicia e da transferencia de funcións á Comunidade Autónoma de Galicia en materia de medios persoais ao servizo da Administración de xustiza, realizada a través do Real decreto 2397/1996, do 22 de novembro, e asumida pola Xunta de Galicia a través do Decreto 438/1995, os funcionarios dos corpos de médicos forenses e dos novos corpos de xestión procesual e administrativa, tramitación procesual e administrativa, e auxilio xudicial dependen organicamente da comunidade autónoma.
Publicada a Resolución do 15 de xullo de 2005, da Secretaría de Estado de Xustiza, pola que se regula a duración da xornada xeral de traballo en cómputo anual, así como a xornada en réxime de dedicación especial para todo o persoal da Administración de
xustiza, e logo de publicarse o Decreto 209/2005, do 14 de xullo, polo que se determina o calendario laboral para o ano 2007 na Comunidade Autónoma de Galicia, procede aprobar o calendario laboral e a distribución da xornada e horario das oficinas xudiciais para o próximo ano.
En aplicación da normativa mencionada, logo de negociación coas organizacións sindicais máis representativas no sector e co informe favorable de Consello Xeral do Poder Xudicial, aprobado o 28 de febreiro de 2007,
DISPOÑO:
Artigo 1º.-Ámbito de aplicación.
1. Esta orde será de aplicación aos médicos forenses e ao persoal funcionario dos corpos xerais ao servizo da Administración de xustiza dependentes da Comunidade Autónoma de Galicia, que presten servizos nos órganos xudiciais e fiscais, rexistros civís, oficinas xudiciais, Instituto de Medicina Legal, xulgados de paz e outras oficinas e servizos da Administración de xustiza de Galicia.
2. O calendario laboral e os horarios fixos, flexibles e de atención ao público establecidos nesta orde serán tamén de aplicación para os secretarios xudiciais destinados nesta comunidade autónoma de conformidade co establecido no punto 2.2º da Resolución do 15 de xullo de 2005, da Secretaría de Estado de Xustiza, pola que se regula a duración da xornada de traballo en cómputo anual e a duración das xornadas en réxime de dedicación especial para o persoal ao servizo da Administración de xustiza (BOE número 190, do 10-8-2005).
Artigo 2º.-Xornada e horario de traballo na Administración de xustiza.
1. A duración da xornada xeral de traballo na Administración de xustiza será a que determina, en cómputo anual, a Resolución do 15 de xullo de 2005, da Secretaría de Estado de Xustiza, pola que se regula a duración da xornada xeral de traballo en cómputo anual, así como a xornada en réxime de dedicación especial para todo o persoal da Administración de xustiza.
2. Os horarios de traballo das oficinas xudiciais, sen prexuízo de respectar sempre o horario de audiencia pública, serán os que se determinan nesta orde. Non obstante, a prestación do servizo de garda será atendido nos réximes de presenza e dispoñibilidade e horarios previstos na súa normativa específica.
Artigo 3º.-Horario de atención directa ao cidadán.
1. Oficinas de rexistro e repartición, decanatos e oficinas dos xulgados e tribunais que conserven a función de recepción e rexistro de escritos por non estar esta centralizada no decanato, nunha oficina de rexistro e repartición ou nun servizo común: o horario de apertura destas unidades será das 9.00 ás 14.30 horas de luns a venres para atención directa ao cidadán, e ampliarase ata as 15.00 horas de luns a venres para a recepción e o rexistro de demandas, recursos, escritos iniciais, escritos de trámite e calquera escrito sometido a prazo.
2. Oficinas de Rexistro Civil da Coruña, Vigo, Santiago de Compostela, Ferrol, Lugo, Ourense e Pontevedra: o horario de apertura destas unidades será ininterrompido das 9.00 ás 18.00 horas de luns a venres e das 10.00 ás 13.00 horas os sábados, a atención directa ao cidadán durante esta franxa horaria organizarase a través de quendas voluntarias e incentivadas conforme o previsto no artigo 6 desta orde.
3. Fiscalías, servizos administrativos da dirección e subdireccións do Instituto de Medicina Legal, oficinas de tribunais e de xulgados das cidades que non teñan función de recepción de escritos por estar esta centralizada no decanato, nunha oficina de rexistro e repartición ou nun servizo común e xulgados de paz: o horario de atención ao público e profesionais será das 9.00 ás 14.30 horas de luns a venres.
Artigo 4º.-Xornada e horario xeral.
1. Con carácter xeral, nas oficinas e servizos da Administración de xustiza en Galicia, a xornada de traballo prestarase en xornada continua, cunha duración máxima de trinta e sete horas e media semanais, en cómputo mensual.
2. Polas mañás realizarase a parte fixa do horario de 5,30 horas continuadas diarias de obrigada presenza, que se realizarán de luns a venres. Para o comezo da parte fixa do horario establécese unha banda flexible entre as 8.30 horas e as 9.00 horas e, segundo a hora de inicio, a finalización da parte fixa producirase na banda entre as 14.00 e as 14.30 horas.
3. Para respectar o disposto no artigo 135.1º da Lei 1/2000, do 7 de xaneiro, de axuizamento civil respecto da presentación de escritos, nas unidades previstas no artigo 3.1º desta orde organizaranse quendas que garantirán a permanencia ata as 15.00 horas dos funcionarios precisos para realizar as funcións de recepción e rexistro de escritos.
4. Durante a xornada de mañá gozarase dunha única pausa por un período de 30 minutos, que computará como traballo efectivo. Esta interrupción non poderá afectar a prestación dos servizos.
5. A parte flexible do horario, ata alcanzar o tempo de traballo mensual previsto no anexo I desta orde, poderase cumprir de luns a venres entre as 8.00 e as 9.00 horas e entre as 14.30 e as 20.00 horas.
Artigo 5º.-Xornada e horario de verán.
1. Durante o período comprendido entre o 16 de xuño e o 15 de setembro, ambos os dous incluídos, establécese unha xornada intensiva de 32 horas e 30 minutos semanais, con tempo fixo continuado de obrigada presenza, de luns a venres, entre as 9.00 e as 14.30 horas, e o resto, ata cumprir o total do tempo de traballo mensual que figura no anexo I desta orde, en horario flexible, que se poderá cumprir, de luns a venres, entre as 8.00 e as 9.00 horas e entre as 14.30 e as 16.30 horas.
2. Durante a Semana Santa gozarase de 4 días cunha xornada das 9.00 ás 14.00 horas. Nas localidades onde sexa festivo o xoves santo, a xornada reducida comprenderá o luns de pascua.
3. En calquera caso, será de aplicación o previsto no punto 4.3º desta orde para garantir ata as 15.00 horas a presentación de escritos.
Artigo 6º.-Xornada e horario incentivado de mañá e tarde.
1. O persoal que preste servizos nas unidades previstas no artigo 3.2º desta orde poderá optar voluntariamente por unha xornada de mañá e tarde incentivada economicamente e coas compensacións horarias a que se refire o punto 4 deste artigo.
2. Esta xornada realizarase mediante a presenza obrigada do persoal entre as 9.00 e as 14.30 horas de luns a venres e realizando, ademais, sete horas e media semanais que se prestarán, en quendas, de luns a venres de 14.30 a 18.00 horas e os sábados de 10.00 a 13.00 horas.
3. Os funcionarios que, en función da distribución da quenda, realicen unha xornada de 9.00 a 18.00 horas, interromperán obrigatoriamente o seu traballo durante unha hora, entre as 14.30 e as 16.30 horas, para a comida. Este descanso, que non se computará como tempo de traballo, organizarase tamén en quendas, de forma que se garanta a apertura ininterrompida da oficina de 9.00 a 18.00 horas.
4. Ao tempo de traballo realizado de 17.00 a 18.00 horas de luns a venres e de 9.00 a 14.00 horas os sábados, aplicaránselle as compensacións horarias previstas no artigo 7.1º da Resolución do 15 de xullo de 2005 da Secretaría de Estado de Xustiza.
5. As relacións de postos de traballo recollerán os postos de traballo en que resulte aplicable este réxime horario. Non obstante, para o 2007, e mentres non se aproben as ditas relacións, será aplicable o establecido na disposición transitoria desta orde.
Artigo 7º.-Xornada reducida por festas locais.
1. Os 5 días de xornada reducida (semana grande) por festas locais determinaranse logo da negociación coas organizacións sindicais, durante estes días realizarase un horario das 9.00 ás 14.00 horas.
2. Durante os días de xornada reducida será aplicable o previsto no artigo 4.3º desta orde, e o persoal que no seu cumprimento non poida gozar dun día de xornada reducida por mor de estar integrado na quenda que debe garantir a apertura da oficina ata as 15.00 horas, poderá gozar da xornada reducida de 9.00 a 14.00 horas o día laborable anterior ao inicio ou o día laborable seguinte ao termo da semana grande.
Artigo 8º.-Días 24 e 31 de decembro.
Os días 24 e 31 de decembro as oficinas xudiciais permanecerán pechadas, con excepción dos servizos de garda. Cando os citados días coincidan en festivo, sábado ou día non laborable compensarase cada día cun día adicional de permiso por asuntos particulares.
Artigo 9º.-Modificacións da xornada para conciliar vida familiar e vida profesional.
1. Os delegados provinciais da Consellería de Presidencia, Administracións Públicas e Xustiza poderán autorizar os funcionarios con fillos menores de catorce anos inclusive ou con fillos, ascendentes ou colaterais
que padezan unha discapacidade física ou psíquica que precise dos coidados daqueles, despois da petición do interesado e con carácter excepcional, persoal e temporal, a modificación da parte fixa do horario para atender as necesidades de conciliación da vida familiar e laboral, e o aumento correspondente na parte flexible ata completar a xornada diaria establecida.
2. A diminución da parte fixa do horario non poderá exceder unha hora diaria.
3. Cando, por circunstancias extraordinarias derivadas da prestación do servizo, non sexa posible autorizar a solicitude, poderá denegarse esta, total ou parcialmente, mediante escrito razoado e motivado.
4. Á solicitude para acollerse a este tipo de horario deberá achegarse a xustificación documental suficiente para acreditar a situación de feito que fundamenta a súa petición.
5. Cando ambos os dous proxenitores ou titores sexan persoal ao servizo da Administración de xustiza, a modificación do horario fixo polo tempo máximo dunha hora de redución diaria só poderá aplicarse a un deles de forma simultánea, ou ben aplicarase a ambos por senllos períodos de media hora.
Artigo 10º.-Xornada reducida por interese particular.
Naqueles supostos en que, de acordo coa normativa reguladora desta situación, proceda o recoñecemento pola delegación provincial da Consellería de Presidencia, Administracións Públicas e Xustiza dunha xornada reducida de cinco horas, esta desempeñarase de luns a venres en xornada continuada e ininterrompida de mañá das 9.00 ás 14.00 horas, correspondéndolle percibir, a quen se atope nesta situación, o 75% das retribucións que lle corresponderían polo desempeño da xornada completa.
Artigo 11º.-Dilixencias de carácter urxente e asistencia en sábados.
1. No caso de que haxa que atender dilixencias de carácter urxente e inaprazable, os fiscais xefes, directores e subdirectores do Instituto de Medicina Legal ou secretarios xudiciais, segundo o caso, impartirán as ordes e instrucións que consideren pertinentes por escrito, para cada caso concreto, co fin de garantir que estas sexan realizadas polos funcionarios, con cargo ao horario flexible e coas compensacións que establece o artigo 7.1º da Resolución do 15 de xullo de 2005, da Secretaría de Estado de Xustiza, pola que se regula a duración da xornada xeral de traballo, en cómputo anual, así como as xornadas en réxime de dedicación especial para todo o persoal da Administración de xustiza.
2. As ordes e instrucións previstas no punto anterior serán comunicadas á delegación provincial competente para os efectos da incorporación das compensacións horarias correspondentes no sistema de control horario. Con carácter mensual, a delegación provincial remitiralle á Xunta de Persoal unha relación das dilixencias urxentes atendidas.
3. O previsto nos dous puntos anteriores non será de aplicación ao persoal en servizo de garda que, segundo o indicado no artigo 2.2º desta orde, se rexerá pola normativa reguladora do dito servizo.
Artigo 12º.-Xustificación de ausencias.
1. As ausencias e faltas de puntualidade e permanencia do persoal onde se aleguen causas de enfermidade, incapacidade temporal e outras de forza maior, requirirán o aviso inmediato ao responsable da oficinal xudicial, fiscal ou servizo da Administración de xustiza onde presten servizos. Os delegados provinciais poderán solicitar que se achegue o xustificante médico que acredite que o funcionario non puido asistir ao seu posto de traballo por razón de enfermidade.
En todo caso, a partir do cuarto día consecutivo a aquel en que se produciu a ausencia do posto de traballo será obrigatoria a presentación do parte de baixa e os sucesivos de confirmación, coa periodicidade que regulamentariamente proceda, segundo se trate de persoal incluído na Mutualidade Xeral Xudicial ou no réxime da Seguridade Social.
2. As ausencias e faltas de puntualidade e permanencia que non queden debidamente xustificadas, logo de requirimento para compensación no mes seguinte, darán lugar á dedución proporcional de haberes, de acordo co disposto no artigo 500.6º da Lei orgánica do poder xudicial e calculado na forma establecida no artigo 36 da Lei 31/1991, do 30 de decembro, modificada polo artigo 102.2º da Lei 13/1996, do 30 de decembro, despois da notificación ao afectado.
3. As ausencias ou faltas de puntualidade no traballo motivadas pola situación física ou psicolóxica derivada da violencia de xénero consideraranse xustificadas cando así o determinen os servizos sociais de atención ou servizos de saúde, segundo proceda, sen prexuízo de que as devanditas ausencias sexan comunicadas pola funcionaria aos órganos de control establecidos no punto seguinte.
4. Para os efectos do disposto nos puntos anteriores, non se considerará ausencia de puntualidade, ata un máximo de trinta minutos diarios sobre a totalidade da xornada en cómputo semanal, sempre que o dito período de tempo non afecte o horario de obrigada presenza. Esta previsión non será aplicable durante a xornada de verán.
5. O exceso de horas traballadas no horario flexible, ata un máximo do 10% durante un mes, poderá compensarse, por petición do interesado, no horario flexible do mes seguinte.
Artigo 13º.-Control do cumprimento.
As delegacións provinciais da Consellería de Presidencia, Administracións Públicas e Xustiza velarán, no seu ámbito de competencia, polo cumprimento das xornadas e horarios de traballo establecidos nesta resolución, mediante o sistema de control que se estableza, así como dos criterios ditados pola Dirección Xeral de Xustiza, propoñendo ou adoptando as medidas necesarias para a corrección de incumprimentos e infraccións.
Artigo 14º.-Tempos para a formación.
1. A asistencia aos cursos de reciclaxe como consecuencia da implantación de novas aplicacións informáticas ou outros medios tecnolóxicos, así como pola entrada en vigor de reformas legais, organizarase durante a xornada de mañá.
2. O tempo de asistencia aos cursos de formación continua para o persoal ao servizo da Administración de xustiza e os organizados polos sindicatos máis representativos neste ámbito, sempre que fosen previamente homologados, considerarase tempo de traballo para todos os efectos. Tamén se considerará tempo de traballo para todos os efectos o dos funcionarios que participen como profesores nos devanditos cursos.
Artigo 15º.-Cómputo dos días de permiso, licenza e vacacións.
Para o cálculo do cumprimento do horario mensual, os días de gozo de permisos, licenzas ou vacacións computaranse a razón de 7,30 horas cada día cando resulte aplicable a xornada e o horario xeral, 6,30 horas cando resulte aplicable a xornada de verán e 8,00 horas para os funcionarios con xornada incentivada de mañá e tarde.
Artigo 16º.-Publicidade do horario de apertura e de traballo.
A Dirección Xeral de Xustiza e as delegacións provinciais da Consellería de Presidencia, Administracións Públicas e Xustiza daranlle a publicidade necesaria aos horarios de apertura das oficinas xudiciais e aos horarios de traballo, de tal forma que se asegure o seu coñecemento, tanto por parte dos empregados públicos coma polos cidadáns.
Disposición transitoria
Aplicación provisional do horario de traballo en mañá e tarde.-Mentres non se aproben as relacións de postos de traballo, poderá aplicarse o horario de traballo establecido no artigo 6º desta orde por resolución da Dirección Xeral de Xustiza cando esta reciba a notificación da opción por este réxime do número de funcionarios suficientes para garantir a apertura das oficinas de Rexistro Civil nos termos previstos no artigo 3º.2 desta orde. A dita resolución especificará a organización das quendas de traballo e concretará o número de tardes e sábados que semanal e mensualmente cumprirá cada integrante da quenda, logo de negociación coas organizacións sindicais.
Disposición derradeira
Vixencia.-Esta orde entrará en vigor o día seguinte ao da súa publicación no Diario Oficial de Galicia e conservará a súa vixencia mentres non sexa aprobado o calendario laboral anual do exercicio seguinte.
Santiago de Compostela, 16 de marzo de 2007.
José Luis Méndez Romeu
Conselleiro de Presidencia, Administracións
Públicas e Xustiza
ANEXO I
Tempo de traballo mensual durante 2007
ANO 2007
DÍAS LABORABLES
HORAS MENSUAIS
XANEIRO
22
165
FEBREIRO
20
150
MARZO
22
165
ABRIL
19
132,5
ANO 2007
DÍAS LABORABLES
HORAS MENSUAIS
MAIO
21
157,5
XUÑO
21
146,5
XULLO
21
136,5
AGOSTO
22
143
SETEMBRO
20
140
OUTUBRO
22
165
NOVEMBRO
21
157,5
DECEMBRO
17
127,5